# **Pepa o meamoni - Poloaiga Fa'aauau o le Saogalemu a le Vaipanoa i le A'oga**

**O le ā le Poloaiga Fa'aauau o le Saogalemu a le Vaipanoa i le A'oga?**

O nisi tagata, e pei o pulea'oga ma le Matagaluega o A'oga ma tagata faigaluega mo Toleniga, ua ta'ua o 'tagata e iai le pule'. E iai iā latou le malosi e fai ai Poloaiga e fa'atutu ai tulafono mo oe e te mulimuli ai pe afai e te alu atu i le a'oga pe fai se sao i le a'oga.

Atonu e ono taofia oe e le Poloaiga mai le ulufale atu pe nofo i laufanua po'o isi nofoaga o fa'aaogā i mea fai a le a'oga. Atonu e fa'apea atu le Poloiaga e lē fa'atagaina oe e te faia nisi amioga i le feagai ai ma nisi tagata, i nisi taimi, i le a'oga po'o isi nofoaga o fa'aaogā i mea fai a le a'oga. Atonu o le a aofia i le Poloaiga ni tulaga fa'apitoa e pei o taimi, po'o vaega o nofoaga, e lē o fa'atatau iai le Poloaiga.

Ua tu'uina iā oe lenei Poloaiga ina ia saogalemu faia'oga, tamaiti a'oga ma isi tagata i le a'oga. E maua nisi fa'amatalaga atili e tusa ai ma Poloaiga o le Saogalemu a le Vaipanoa i le A'oga [i'inei](https://www.vic.gov.au/school-community-safety-orders). E mafai ona e matamata i le vitiō [i'inei](https://vimeo.com/723185699/0195aac2e2) e fesoasoani e te malamalama ai i le Poloaiga o le Saogalemu a le Vaipanoa i le A'oga.

**O le ā le umi e fa'ao'o atu ai lenei Poloaiga?**

Ua ta'u atu foi e le Poloaiga iā oe po'o le ā le umi o le a fa'atulaga ai nei tulafono. O le aofaiga pito umi o se Poloaiga e mafai ona fa'atulaga mo le 12 masina.

**E fa'apefea ona ou ta'u atu i le a'oga ou te lē ioe i le Poloaiga ua faia?**

A'o le'i faia e se tagata e iai le pule se Poloaiga, e tatau ona latou fa'ailoa atu iā oe o lo'o latou mafaufau e faia se Poloaiga ma pe aiseā ua latou manatu ai o le a faia se Poloaiga. E mafai ona fa'ao'o atu sou finagalo i so'o se taimi i le mafuaaga ua faia ai lea gaoioiga, pe fa'apefea ona a'afia ai oe po'o lou alo po'o se isi lava mea e manaomia ona latou iloa ina ia mafai ai ona latou filifili pe fai se Poloaiga. Mo se fa'ata'ita'iga, atonu e te manao e ta'u atu i le a'oga o lau tama e lē atoatoa le malosi ina ia latou faia ni fuafuaga e fa'amautinoa ai e mafai ona fa'aauau ona e fesoasoani iā latou e ave i le a'oga.

E 7 aso e tatau ai ona e fa'ao'o atu sou finagalo ina ua uma ona fa'ailoa atu iā oe e le tagata e iai le pule o lo'o latou mafaufau e faia se Poloaiga. E mafai foi ona e talosaga mo se taimi fa'aopoopo mo le fa'ao'o atu o sou fanagalo pe afai e te manaomia.

E mafai ona imeli atu se fa'amatalaga po'o se tusi i le tagata e iai le pule. E mafai ona e fa'aaogāina le mamanu (template) i le uepesaite a le Matagaluega o A'oga ma Toleniga [i'inei](https://www.vic.gov.au/school-community-safety-orders).

Afai e te lē manao e tusia lau fa'amatalaga, e mafai ona e talosaga e te fia talanoa tu'usa'o i au fa'amatalaga. E mafai foi ona e talosaga atu i se tasi na te lafoina atu ou fa'amatalaga, e avea ma tagata e fesoasoani i le lē atoatoa o lou malosi po'o se fa'aliliu upu.

**Afai e iai sa'u tamaitiiti i le a'oga, o le ā le mea e tupu iā latou ona o lea e tatau ona ou usitaia le Poloaiga Fa'aauau?**

Ua mae'a ona mafaufau ma le fa'aeteete e lau a'oga e tusa ai pe o le a fa'apefea e le Poloaiga ona a'afia ai lou alo ma le auala e te tausia ai i latou. O le Poloaiga e lē uiga atu e taofia ai oe mai le tausia o latou po'o le aafia ai iā latou a'oa'oga.

O le a avatu e lau a'oga iā oe le 'Ta'iala i Feso'otaiga ma le Ulufale' (‘Communications and Access Protocol’) i le vave e mafai pe a uma ona avatu iā oe le Poloaiga. O le a fa'atulaga ai:

* auala e mafai ona logoina ai oe e tusa ma a'oa'oga a lou alo
* auala e mafai ai ona fa'aauau ona alu atu lou alo i le a'oga ma auai ma le saogalemu i mea fai a le a'oga
* mea o le a latou faia e fa'amautinoa ai ua lagolagoina ma tausia lou alo.

**O le ā le mea e tupu pe afai e te lē usitaia le Poloaiga?**

Afai e te lē usitaia tulafono fa'ata'atitia o i le Poloaiga, atonu o le a talosaga atu le a'oga i le Magistrate Court e fa'amalosia oe e usitaia le Poloaiga.

Afai e iloa e le Fa'amasinoga a le Magistrate Court e te sese i le lē usitaia o le Poloaiga, atonu o le a latou fa'apea atu:

* e tatau ona e totogia se sala
* e tatau ona e usitaia le Poloaiga
* e tatau ona e faia se gaoioiga fa'apitoa ina ia usitaia ai le Poloaiga
* e tatau ona e faia se isi mea e manatu iai le Fa'amasinoga e talafeagai.

O le a lē tu'uina oe i le falepuipui, pe faia ni fa'amaumauga o oe o se tagata solitulafono po'o se sala fa'aletulafono ona o lou lē usitaia o le Poloaiga.

**E fa'apefea pe ou te manaomia le suia o se poloaiga?**

Afai e te manao e aveesea pe suia ni tulafono o i poloaiga, e mafai ona e fesili atu i le tagata e iai le pule lea na ia faia le poloaiga ina ia faia na suiga. Afai e ioe iai le tagata e iai le pule, e manaomia ona latou avatu iā o se kopi tusia o le poloaiga ua suia. Afai e latou te lē ioe iai, e manaomia ona latou mulimuli i tulafono ua fa'atulaga e tutusa ma le faia o se poloaiga fa'aauau.

Afai o le tagata e iai le pule e manao e fa'aopoopo iai ni tulafono fou i se poloaiga e manaomia ona latou mulimuli i tulafono ua fa'atulaga e tutusa ma le faia o se poloaiga fa'aauau.

**E fa'apefea pe afai ou te manao e apili se Poloaiga?**

E mafai ona e apalai i lau a'oga e apili se Poloaiga mo mafuaaga nei:

* Pe afai e te lē ioe iai fa'apea sa lē tatau ona faia se Poloaiga fa'asaga iā te oe
* Pe afai na e talosaga i le tagata e iai le pule e suia se mea o i le Poloiaga ae na latou te'ena, ma e te lē o fiafia i lea fa'ai'uga
* Pe afai o le tagata e iai le pule ua ia suia le Poloiaga ma e te lē o fiafia i lea fa'ai'uga
* Pe afai o le tagata e iai le pule ua ia faia se fa'ai'uga e lē fa'aleaogaina le Poloiaga, ma e te lē o fiafia i lea fa'ai'uga.

O se fa'ai'uga o se autaluga i totonu o le matagaluega e faia e mafai ona o'o atu i le 28 aso mai le taimi e auina atu ai lau talosaga i le pulea'oga. E fa'aaogā lea taimi e iloilo ai ma le fa'aeteete mafuaaga o Io'o i tua na faia ai le Poloaiga fa'asaga iā te oe ma mafuaaga ua e lafoina mai ai.

E mafai e le autaluga i totonu o le matagaluega ona faia ni suiga i le Poloaiga, fa'aleaogā le Poloaiga pe lē faia se mea o na mea. O le taimi lava e faia ai le fa'ai'uga, o le a logoina oe e ala i se imeli ma/po'o se tusi e lafo atu se kopi o mafuaaga o le fa'ai'uga a le autaluga i totonu o le matagaluega ina ia fesoasoani iā oe e malamalama i le fa'ai'uga ua faia.

Afai e te lē fiafia i le fa'ai'uga o le autaluga i totonu o le matagaluega, e mafai ona e apili le fa'ai'uga i le Victorian Civil and Administrative Tribunal. E mafai ona e maua nisi fa'amatalaga atili e tusa ai ma lenei tulaga i le uepesaite o Poloaiga Fa'aauau a le Matagaluega o A'oga ma Toleniga [i'inei](https://www.vic.gov.au/school-community-safety-orders).

**E fa'apefea pe ou te manaomia se fa'amatala upu/fa'aliliu upu po'o isi fesoasoani?**

Afai e te manaomia se fa'amatala upu, fa'aliliu upu po'o se tagata e fai ma fesoasoani, e mafai ona e ta'u atu i le pulea'oga o lē a mafai ona fesoasoani iā oe.

Afai e alu lou alo i le a'oga a le malo, e mafai foi ona e fa'afeso'otaia le Matagaluega o A'oga ma Toleniga i le ofisa o le itumalo mo nisi fesoasoani.

|  |  |
| --- | --- |
| Victoria Matū i Sasa'eTelefoni: 1300 333 231Imeli: nevr@education.vic.gov.au  | Victoria Matū i SisifoTelefoni: 1300 338 691Imeli: nwvr@education.vic.gov.au  |
| Victoria Saute i Sasa'eTelefoni: 1300 338 738Imeli: sevr@education.vic.gov.au  | Victoria Saute i SisifoTelefoni: 1300 333 232Imeli: swvr@education.vic.gov.au  |

**E fa'apefea pe afai ou te manaomia nisi fa'amatalaga fa'aopopo?**

E mafai ona e alu atu i le Matagaluega o A'oga ma Toleniga i le uepesaite [i'inei](https://www.vic.gov.au/school-community-safety-orders) mo nisi fa'amatalaga.